ועדת החינוך, התרבות והספורט, כנסת 20, פרוטוקול מספר 559, 2018-02-13 12:35

יעקב מרגי: שלום לכולם, אני מתכבד לפתוח את ישיבת ועדת החינוך, התרבות והספורט של הכנסת, 13 בפברואר 2018, כ"ח בשבט התשע"ח.

יעקב מרגי: הנושא: מעקב אחר יישום מסקנות ועדת המשנה לעניין בחינת ימי הלימודים במערכת החינוך.

יעקב מרגי: הכותרת קצת הייתה נכונה אם המשרד היה מתכונן ליישם את מסקנות ועדת המשנה, אבל אנחנו התכנסנו כאן כדי לשמוע גם את יו"ר ועדת המשנה שהקמנו לטובת סוגיית החופשות.

יעקב מרגי: אני גם ארצה לשמוע על דרך, ברשותך עודד, למרות שיזמת, איך המשרד נערך ל"בית הספר של החגים" שאוטוטו מתרחש ומתרגש עלינו בפסח, אם המשרד והרשויות המקומיות עומדות לנוכח האתגר.

יעקב מרגי: אתן לחבר הכנסת עודד פורר לפתוח.

יעקב מרגי: אשמע גם את האורחים הנכבדים שיש לנו כאן ונראה לאן זה הולך, לאן אנחנו מתקדמים, כי באמת ההישגים קודם כול, "בתי ספר של החופש הגדול" הם איזו פשרה מכובדת שאנחנו מברכים עליה, אבל היא לא באה במקום.

יעקב מרגי: אין ספק שהשינוי הגדול, צריך להוביל אותו, ושוב אני אומר, אך ורק בהבנה ובהסכמה, בהובלה של כל הנוגעים בדבר.

יעקב מרגי: זה לא יכול להיות בהובלה חד צדדית של גורם מאן דהוא.

יעקב מרגי: יש משולש של מורים, הורים ותלמידים שצריכים להביא להם את הדבר הכי טוב והכי אופטימלי ומקסימלי, שלכולם יהיה win win.

יעקב מרגי: אני אומר את זה בכל דיון ואני חושב שזה אפשרי.

יעקב מרגי: זה לא בלתי אפשרי.

יעקב מרגי: עודד, בבקשה.

עודד פורר: תודה אדוני.

עודד פורר: אני מודה לך על ההסכמה שלך לקיים את הדיון הזה.

עודד פורר: אני חושב שזה חשוב, ולו בשביל שמסקנות ועדות הכנסת לא יהיו אות מתה.

עודד פורר: אני חייב לומר שבהקשר הזה של נושא מערך החופשות, זו דוגמא לאיך הממשלה ושר החינוך פשוט בוחרים במקום להוביל מדיניות, ללכת לאיזשהו קטע הכי קל שאפשר לעשות.

עודד פורר: אפשר לסגור פה איזושהי פינה, לייצר כותרת טובה ולא באמת ללכת ולגשת לעניין הזה לעומקו, שזה מה שאנחנו ביקשנו לעשות.

עודד פורר: אנחנו גם ביקשנו לעשות את הכול כמובן בהידברות.

עודד פורר: אשמח לשמעו מארגוני המורים על המשא ומתן בעקבות הדיונים פה, האם משהו ממה שעלה בדיונים פה, עלה בדיבורים מול ארגוני המורים.

עודד פורר: בסוף, ההמלצות שאנחנו הגשנו קבעו חמש נקודות מרכזיות: הראשונה אמרה, כן, תעשו "בית הספר של החופש הגדול" ו"בית הספר של החגים".

עודד פורר: זו אחת ההמלצות של הדוח שלנו וטוב שיישמו אותה, אבל היא המלצה הכי קלה, הכי פשוטה וגם אותה יישמו עקום, ואני תיכף אגע בזה.

עודד פורר: ההמלצה השנייה היא לעשות 'גשרים' וסופי שבוע ארוכים, אז בחוק ההסדרים, אדוני, שתדע, מביאים את קיצור שבוע העבודה, מורידים רבע שעה מכל שעה, 'ישראבלוף', במקום לבוא ולגשת ולעשות את מה שהציג פה מנכ"ל משרד התיירות, את מה שהציג ראש המטה של שר הכלכלה, שאומר, תלכו באמת על שישה סופי שבוע כאלה ארוכים, זה קיצור אמיתי.

עודד פורר: הסכימו לזה גם ארגוני המעסיקים.

עודד פורר: הבאנו אותם לשולחן הזה.

עודד פורר: הם הסכימו, הם שהתנגדו לחוק הזה בזמנו, א', שהחוק הזה עבר, של סופי שבוע ארוכים.

עודד פורר: אני הצבעתי נגדו במליאה, כי לא הסכמתי שזה יבוא על הראש של המעסיקים.

עודד פורר: באו המעסיקים ואמרו, כשאתם עושים את זה חלק מרפורמה, אנחנו בפנים.

עודד פורר: לא נגעו בזה כלל, לא עשו עם זה שום סיג ושיח עם ארגוני המורים.

עודד פורר: כמובן שכחלק מזה שנותנים עוד ימים, אמרנו, אפשר יהיה לקצר את החופש הגדול, ואולי המשמעותי ביותר, שזה אני חושב הצעד הראשון שמשרד החינוך היה צריך לעשות, הבסיסי ביותר, וזה לעבור לעבוד לפי הלוח העברי.

עודד פורר: זה עולה בימים.

עודד פורר: עוד לפני שאנחנו מדברים על לקרוע מימי החופש של המורים או להוסיף ימים, אנחנו מדברים על עומס החופשות.

עודד פורר: אנחנו מדברים על זה ששנת הלימודים, במקום שהיא תתחיל ב-1 בספטמבר, תתחיל ב-א' באלול.

עודד פורר: תמיד, מה לעשות, א' באלול יוצא חודש לפני א' בתשרי ואז זה תמיד ייצר חודש לפני החגים, קליטה טובה בבתי הספר, עוד יותר משמעותי, אגב, בחינוך המיוחד.

עודד פורר: מעבר לדקלרציה שבמדינת ישראל כל לוח השנה מתנהל לפי הלוח העברי בחופשות בבתי הספר חוץ מחופשת הקיץ, זה יוצר אבסורדים שאנחנו ניתקל בהם כבר השנה, ואני אשמח לשמוע איך משרד החינוך נערך לפתיחת שנת הלימודים הקרובה, שאגב, היא לא תיפתח ב-1 בספטמבר, כי זה שבת, היא תיפתח ב-2 בספטמבר.

עודד פורר: יבואו התלמידים בעיקר כיתה א', נרגשים, ביום ראשון, ואחרי שבוע, ביום ראשון שלאחר מכן, יצאו לחופשת חגי תשרי, כי יום ראשון שאחר כך זה ערב ראש השנה.

עודד פורר: ביום חמישי הם כבר יצאו ואז הם יחזרו חודש אחר כך ויתחילו עוד פעם את שנת הלימודים ועוד פעם את ההתאקלמות, והנה הלכו להם לאיבוד עוד עשרה ימי לימוד שהיינו יכולים לנצל אותם אחרת, וכל זה למה?

עודד פורר: כי מסרבים אפילו לדבר על זה מהחשש שארגוני המורים יגידו משהו.

עודד פורר: אני לא מפחד מארגוני המורים ואני לא מפחד מהאיומים שלהם, לא של ארגון המורים ולא של הסתדרות המורים, אבל כן צריך לשבת ולדבר איתם ולנהל איתם משא ומתן.

עודד פורר: אני חושב שבתוך רפורמה כזו אפשר יהיה גם לתת להם הישג, כי אנחנו חוסכים פה כסף למשק.

עודד פורר: היינו יכולים להעלות את שכר המורים ולקדם את מקצוע ההוראה, אבל משרד החינוך הלך לפתרון הכי קל.

עודד פורר: עכשיו אני גם אגע בפתרון הזה, אדוני, שגם עליו אנחנו נצטרך לדעתי לקיים פה דיונים פעם בחודש.

עודד פורר: אני לא רואה שיש פה איזשהו נציג של השלטון המקומי.

עודד פורר: יש פה ראש מועצה, אבל אני לא חושב שהוא בעניין הזה.

<יהודית גידלי: יש להם ועידה היום.

יעקב מרגי: ויתרנו על ועדת החינוך בוועידה של השלטון המקומי, כי היא נפלה בימי כנסת.

עודד פורר: אני אומר לך שהשלטון המקומי לא ערוך לקיים את "בית הספר של החגים", ומי שמצליח, אם יבוא לפה זכיין שיגיד לי שאין לו שום בעיה לגייס מדריכים לשלושה ימים ולארבעה ימים באמצע השבוע - - -

<קריאה: חמישה ימים.

עודד פורר: זה אף פעם לא חמישה ימים רצופים וזה תמיד יוצא יום כזה ויום כזה.

עודד פורר: אף אחד לא מנהל עסק בשביל שלושה-ארבעה ימים.

עודד פורר: זה לא עובד, לכן אני גם לא מאמין שזה יעבוד, אבל בבקשה, תמשיכו להוליך שולל את הציבור.

עודד פורר: בפועל, מהבשורה הגדולה שאפשר היה לעשות פה, ואפשר היה, אנחנו כרגע נמצאים מול אותה גברת אפילו לא בשינוי אדרת.

יעקב מרגי: אין ספק.

יעקב מרגי: תודה רבה.

יעקב מרגי: נציגות ההורים.

<פז כהן: טוב, קודם כול תודה רבה על הישיבה.

<פז כהן: נעשה הפרדה.

<פז כהן: אנחנו מאוד מברכים על המסקנות של הוועדה שהייתה בראשותו של עודד פורר ושוועדת החינוך עשתה, ואנחנו באמת מצרים על כך שהמסקנות לא יושמו ברובן, בטח על דברים שגם לא עולים כסף כמו התחלת שנת הלימודים ב-א' באלול ועוד.

<פז כהן: לגבי היישום של "בית ספר של החגים", אני כן רוצה להגיד שאנחנו נמצאים בתקשורת מצוינת עם משרד החינוך וגם עם מנהלי מחלקות החינוך.

<פז כהן: אנחנו מודעים לכך, ונאמר לנו שהיישום של התוכנית בפסח הזה יהיה קשה בגלל שזה קרה בדחק של זמן, ויחד עם זאת העדפה של כולנו שהתוכנית תצא לפועל גם אם היא לא תצליח בצורה מלאה, בידיעה שיש את כל הקשיים של יישום התוכנית, שהיא תצא לפועל כדי שההחלטה הזאת תהיה קבועה בחוק התקציב.

<פז כהן: גם לחנוכה שנה הבאה חמישה ימים וגם כבר בפסח שנה הבאה שתהיה לנו את התוכנית הזאת שתצא לפועל.

<פז כהן: שורה תחתונה, לגבי בית ספר של החגים, אנחנו מודעים ונמצאים בקשר ישיר גם עם משרד החינוך וגם עם מנהלי מחלקות החינוך ויודעים שהיישום הוא מאוד בעייתי ויהיה מאוד מוגבל.

<פז כהן: אנחנו כן רוצים שהרשויות יעשו את המקסימום ליישם, מתוך הבנה שלנו שזה בעייתי, ואנחנו כן מביעים קול זעקה ומחאה על כך, כבוד היושב ראש, שהמסקנות של הוועדה שהקימה בעצם ועדת החינוך, לא יושמו לחלוטין.

<פז כהן: לא הרגשנו שיש שום התייחסות אליהן, לא בנושא פתיחת שנת הלימודים, לא בנושא של המרת ימי חופשה של מורים שממילא נעדרים מבתי הספר, בכך שהם יתנו אותם בחזרה כהגמשת ימי חופשה של מורים, ובכל שאר המסקנות.

<פז כהן: תודה.

יעקב מרגי: תודה.

יעקב מרגי: יש ראש רשות פה?

<מוראד עמאש: אני מוראד עמאש, ראש המועצה המקומית ג'סר א-זרקא.

<מוראד עמאש: קיימנו אצלכם כאן דיון בנושא החינוך ביישוב.

יעקב מרגי: נכון, אז תן לנו גם על הדרך - - -

עודד פורר: ההיערכות שלכם לחופשת הפסח.

יעקב מרגי: אם השתנה משהו מאז.

<מוראד עמאש: עוד לא השתנה.

<מוראד עמאש: יש כוונות טובות של המחוז שמתחילים להזיז עניינים.

<מוראד עמאש: המנכ"ל החדש של משרד החינוך הגיע ליישוב לביקור והבטיח הבטחות שאפשר לקדם הרבה נושאים בג'סר, הרבה תוכניות, אבל אתה יודע, זה הליך ארוך טווח.

יעקב מרגי: אני מקווה שזה לא יהיה דיבורים כמו חול ואין מה לאכול.

<מוראד עמאש: נכון, ואני אשמח מאוד שיתקיים כאן דיון נוסף בעניין החינוך בג'סר.

<מוראד עמאש: אתה זוכר, בזמנו, לא הגיעו לא המנכ"ל ולא מנהלת המחוז ז"ל שהייתה דאז, אבל יש היום מנהל מחוז חדש.

<מוראד עמאש: אני חושב שחייב להיות דיון מעמיק בנושא החינוך בג'סר.

יעקב מרגי: יהיה דיון.

<מוראד עמאש: אינשאללה.

<מוראד עמאש: תודה רבה לך.

<מוראד עמאש: עכשיו בענייני החופשות.

<מוראד עמאש: אני אגיד לך, אני חלק מהשלטון המקומי ואנחנו מתכתבים בינינו כראשי רשויות ויודעים שזה לא ילך בצורה כזו.

<מוראד עמאש: אנחנו לא מוכנים.

<מוראד עמאש: אף אחד לא התייעץ איתנו בנושאים אלה.

<מוראד עמאש: היה חשוב לערב את ראשי הרשויות בעניין.

יעקב מרגי: אין דבר כזה.

יעקב מרגי: חיים ביבס הוביל ביחד עם שר החינוך, עם מזכ"לית הסתדרות המורים בהידברות משותפת.

יעקב מרגי: הוא הוביל לכך שזה הכול בהסכמה היה.

יעקב מרגי: אני מאמין שחיים ביבס קיים דיונים אצלו והתייעצויות.

<מוראד עמאש: נכון, אבל אנחנו כראשי רשויות, אנשי שטח שמכירים את הסוגיות הקשות, לנו אי אפשר עכשיו - - -

יעקב מרגי: יש לכם לא את חופשת הפסח, חופשת האביב.

<מוראד עמאש: נכון, ב-21 במרץ.

יעקב מרגי: אתה מכיר את "בית ספר של החגים".

<מוראד עמאש: נכון.

יעקב מרגי: אצלך תהיה בעיה לגייס מדריכים או מורים לקייטנה הזו?

<מוראד עמאש: אני אגיד לך את האמת, אנחנו בחופשה הגדולה מביאים חברה חיצונית להפעיל את זה.

<מוראד עמאש: אנחנו נמצאים בתוכנית הבראה קשה מאוד, שקשה מאוד להביא מבחוץ עוד עובדים, להכניס אותם לרשות, כי אני אצטרך לשלם מקופת הרשות ואחר כך להביא את הכסף ממשרד החינוך.

<מוראד עמאש: יהיה לי קושי רב ליישם את זה.

<מוראד עמאש: בגלל זה אני במצב מיוחד.

יעקב מרגי: מימון ביניים?

יעקב מרגי: חיים הלפרין.

<חיים הלפרין: התכנון הוא לשלם לרשויות בתחילת אפריל.

<חיים הלפרין: זה אומר שהם עוד לא הוציאו שקל.

יעקב מרגי: עוד לא הוציאו שקל.

יעקב מרגי: יהיה.

יעקב מרגי: אוקי.

עודד פורר: מה זאת אומרת לשלם להם?

עודד פורר: איך תשלם להם?

עודד פורר: תעביר להם בלי קבלות?

<חיים הלפרין: היתרון ברשות מקומית הוא שאתה גם יכול אחר כך לקזז אם יש לך בעיה.

יעקב מרגי: תראה, בבית הספר של האביב, במקרה שלכם, אתם בסוציו אקונומי כמעט כמו סביון.

יעקב מרגי: אצלכם זה חינם.

<מוראד עמאש: נכון.

יעקב מרגי: אם יש מימון ביניים מקדים?

<מוראד עמאש: אם אני אקבל את המימון הזה, אני מבטיח שאני אפעיל את התוכניות האלה.

<מוראד עמאש: זה הכול לטובת הילדים שלנו, שלא ישוטטו ברחובות.

יעקב מרגי: תודה.

יעקב מרגי: מאיר אסרף, אתה רוצה לומר משהו?

עודד פורר: ספר על המשא ומתן שמתנהל אתכם.

יעקב מרגי: תציג את עצמך.

<מאיר אסרף: שמי מאיר אסרף, אני מייצג את הסתדרות המורים.

<מאיר אסרף: אנחנו, כזכור, לא בירכנו את מסקנות הוועדה אבל השתתפנו בכל דיוני הוועדה, ועדת המשנה.

<מאיר אסרף: אנחנו הודינו ליושב ראש ועדת המשנה על כך שלא נכפה פתרון באמצעות חקיקה, אלא שהובילו אותנו לחדר המשא ומתן.

<מאיר אסרף: אנחנו כמובן במסגרת הסכמי שכר מנהלים שיח על כל נושא שקיים.

<מאיר אסרף: אנחנו לא יודעים אם אנחנו נסכים או לא נסכים, אנחנו רק יודעים שמבחינתנו העובדה שהולכים לכיוון של פתרונות מוסכמים ולא פתרונות כפויים, זו דרך המלך, כי לא יתכן שישנו את מסגרת ההעסקה של עובדי הוראה באמצעות חקיקה.

<מאיר אסרף: העמדה הזו לא מקובלת עלינו כפי שציינו לאורך דיוני הוועדה.

<מאיר אסרף: גם הנושא הזה עלה לדיון בפני בית המשפט העליון שדיבר על התאמת לוח החופשות.

<מאיר אסרף: בית המשפט העליון גם קיבל את העמדה הזאת שזה חלק מתנאי העבודה.

<מאיר אסרף: הוא גם ציין בפני משרד החינוך שמשרד החינוך יזמין וישמע גם את ההורים במסגרת חלק מההיערכות שלו.

יעקב מרגי: זו אמירה חשובה.

יעקב מרגי: אני מבין שהקטע של החקיקה, גם אני חושב שכשיש ארגון יציג וחזק וגדול, טוב שכך.

יעקב מרגי: לציבור גדול פתרונות באמצעות חקיקה הם חד צדדיים, הם דרקוניים, זה לא נכון, אבל אין ספק, קודם כול זו אמירה חשובה מה שאתה אומר.

יעקב מרגי: פתוחים להידברות קודם כול.

יעקב מרגי: מהידברות לא מתים, אבל קודם כול פתוחים להידברות, האוזן כרויה ואדרבא.

<מאיר אסרף: אבל מתנגדים לשינוי לוח החופשות.

יעקב מרגי: איך שהוא נראה היום, חד צדדי, ודאי שיתנגדו.

יעקב מרגי: גם עודד לא רוצה שיהיה חד צדדי.

יעקב מרגי: ברגע שיהיה איזה פתרון של win win, מה שנקרא, המורים יחזקו גם את המעמד שלהם, גם את השכר שלהם.

יעקב מרגי: בסוף גם הם הורים.

<מאיר אסרף: גברת יפה בן דוד ביקשה ממני גם להדגיש את הנושא הזה, שאת ההתנגדות שלנו אנחנו נשמיע בחדרי המשא ומתן.

יעקב מרגי: אין ספק, מקובל, לגיטימי.

עודד פורר: השאלה אם ניהלו אתכם משא ומתן על המסקנות.

יעקב מרגי: לא, אני לא מאמין.

יעקב מרגי: עוד לא.

<פז כהן: מה עם הגמשת ימי חופשה של מורים?

<פז כהן: דיברתם על זה?

<פז כהן: יש לכם עמדה?

יעקב מרגי: הוא אמר.

יעקב מרגי: אני חושב שהוא אמר הכול.

יעקב מרגי: הוא אמר כל מה שאנחנו רוצים לשמוע, במגבלות שיש לו.

יעקב מרגי: הוא אמר, אנחנו את דעתנו נשמיע בשולחן המשא ומתן.

יעקב מרגי: הם צודקים.

יעקב מרגי: אם אני הייתי המורים עכשיו, הייתי גם מתנגד חד צדדי.

יעקב מרגי: אתה רוצה לשנות את מערך החופשות?

יעקב מרגי: כנס איתי לחדר משא ומתן.

יעקב מרגי: יש לי גם לומר, בצדק.

יעקב מרגי: השאלה היא שאלה למשרד החינוך ולאוצר.

יעקב מרגי: יש קולות בציבור בקרב המעסיקים, בקרב ההורים, שאומרים שהמצב הזה מכביד.

יעקב מרגי: אנחנו מדברים על הקורנפלקס, על הרפורמה של הקולגייט.

יעקב מרגי: על הכול אנחנו מדברים.

יעקב מרגי: זה חלק מאותן רפורמות כדי להשלים את התמונה.

יעקב מרגי: צריך גם להתעסק עם זה.

יעקב מרגי: אם אתה שואל אותי, כן, משרד החינוך צריך באומץ.

יעקב מרגי: אני לא מבין למה יש לו רתיעה מכך.

יעקב מרגי: קודם כול לקחת את המסקנות, לשים אותן לפניו, לא מחייבות.

יעקב מרגי: ללמוד אותן.

יעקב מרגי: יכול להיות שעינו תצוד לאור האילוצים, חלק מההמלצות שהן כן ישימות וגם האוצר יוכל לחיות עם זה וגם המורים יוכלו לחיות עם זה וההורים והתלמידים ייהנו מזה.

יעקב מרגי: זו הקריאה שלנו.

יעקב מרגי: גם עודד כיו"ר ועדת משנה לא בא ואמר, כזה ראה וקדש.

יעקב מרגי: הוא קבע חמישה מודלים.

יעקב מרגי: קשה לקחת את ההגה של מכונית שדוהרת בירידות ולעשות סיבוב חד.

יעקב מרגי: אף אחד לא רוצה לעשות סיבוב חד, אבל המגמה, במיוחד שיש הסכמה ציבורית רחבה, שיש צורך להתאים את מערך החופשות של הורים עם לוח השנה העברי, לכן אני חושב שפה צריכה להיות אמירה ראשונה של משרד החינוך, לא של אף אחד אחר.

יעקב מרגי: מי מדבר מטעם משרד החינוך?

יעקב מרגי: אתם רוצים אוצר קודם כול?

עודד פורר: רגע, האוצר מייצג את משרד החינוך?

יעקב מרגי: לא, את הקופה של המדינה.

<שאול קירשנבום: יש פה שני נציגים, גם אגף שכר פה וגם אגף התקציבים.

יעקב מרגי: אני מוכן לשמוע את שניכם.

<שאול קירשנבום: אגף שכר יתייחס לענייני הסתדרות המורים.

יעקב מרגי: אגף שכר יאמר את אותם דברים שאמר מאיר אסרף מהמורים, בזווית שלו.

יעקב מרגי: בבקשה.

<אסף שירמן: אסף שירמן, אגף שכר והסכמי עבודה.

<אסף שירמן: הדיון הזה צריך להתחלק לשני חלקים.

<אסף שירמן: קודם כול מבחינת הוועדה של חבר הכנסת פורר, הוועדה הזו הייתה בהחלט יוזמה מבורכת.

<אסף שירמן: גם אנחנו עשינו עבודה פנימית אצלנו, בדקנו את כל החלופות השונות, עשינו עבודת עומק.

<אסף שירמן: בהחלט יש הרבה איך לקדם את הנושא הזה ואנחנו כן מעוניינים לקדם אותו בטווח הארוך.

<אסף שירמן: זה דברים שצריך לקדם במסגרת של משא ומתן.

<אסף שירמן: דברים כאלה לא עושים באופן חד צדדי, זה לא מקובל, בטח במערכת יחסי עבודה, ויעיד חברי פה.

<אסף שירמן: אנחנו הכול עושים בהידברות ולא באופן חד צדדי.

<אסף שירמן: כאן זה המקום לעשות את ההפרדה לגבי הטווח הקצר, וגם חברי שאול יציג את זה, את התוכנית שהושגה.

<אסף שירמן: בסוף הייתה בעיה ואת הבעיה הזו היה צריך לפתור.

<אסף שירמן: היה פער מאוד גדול.

<אסף שירמן: עדיין קיים פער בין ימי החופשות בבתי הספר של התלמידים לבין החופשות של ההורים, ואת הפער הזה שהיה אפשר לגשר עליו בטווח הקצר, בין אם הפתרון הזה הוא יקר יותר או פחות, אבל זה פתרון שנותן מענה לצורך קיים, גם אם לא מענה מלא, אבל הוא נותן מענה והוא כן מסייע וכן תורם וכן אפילו יש לו ערך כלכלי בכך שהעובדים לא יצטרכו לקחת ימי חופשה אלא לצאת לעבוד בזמן שהילדים שלהם במסגרות, יש לכך ערך וצריך לעשות את ההפרדה.

יעקב מרגי: אותך מיציתי כבר בשלב המשא ומתן.

יעקב מרגי: כל השאר זה של שאול.

יעקב מרגי: תאמר לנו כמה עלות מוערכת גם של "בית הספר של החופש הגדול", של הקיץ ושל החגים, ביחד.

<שאול קירשנבום: שאול קירשנבום, רפרנט חינוך, אגף תקציבים.

<שאול קירשנבום: לגבי תוכנית "בתי הספר של הקיץ", מה שכבר מתקיים כמה שנים, כיום התוכנית פועלת בכיתות א' עד ג'.

<שאול קירשנבום: סך עלות התוכנית הוא 225 מיליון ₪ והיא פועלת בהצלחה.

<שאול קירשנבום: מורים מרוצים.

יעקב מרגי: אין בעיה.

<שאול קירשנבום: פועל מצוין.

<שאול קירשנבום: התוכנית החדשה שעכשיו התגבשה היא תוכנית להוספת עשרה ימים במהלך השנה, חנוכה ופסח, חמישה ימים בחנוכה, חמישה ימים בפסח.

<שאול קירשנבום: עלות התוכנית היא 400 מיליון ₪ לשנה ובאמת היא מספקת מענה קריטי ודחוף להורים.

<פז כהן: עברו 400 או 300?

יעקב מרגי: 380 עברו.

יעקב מרגי: זה התייקר מאז ב-20.

עודד פורר: לא, אבל אל תדאג, ינוצלו אולי 200.

<פז כהן: רק בשביל לדעת.

<שאול קירשנבום: כן, העלות של התוכנית היא 400 מיליון ₪.

יעקב מרגי: פז, אספר לך בדיחה.

יעקב מרגי: היה לי בוס שהיה מספר לי אותה כל הזמן.

יעקב מרגי: כיתת תלמידים הייתה בסיור באיזה מוזיאון.

יעקב מרגי: בא מדריך טיולים, אמר להם, אתם רואים את הכד הזה?

יעקב מרגי: יש לו מיליון שנה ושבועיים.

יעקב מרגי: כל התלמידים קיבלו את זה כאקסיומה.

יעקב מרגי: הקטנצ'יק ההוא בסוף השורה אמר, רגע, רגע, מיליון שנה אני הבנתי, שבועיים מאיפה?

יעקב מרגי: הוא אמר, לפני שבועיים גמרתי את הקורס.

יעקב מרגי: אמרו לנו שזה בן מיליון שנה.

יעקב מרגי: זה מה שקרה עם ה-380 עד 400.

יעקב מרגי: בסדר, כ-400.

<שאול קירשנבום: העלות היא 400 שנה והמודל דומה מאוד למודל של החופשות שהושג בהסכמה עם השלטון המקומי.

<שאול קירשנבום: אני מבין שכמובן בסופו של דבר ההפעלה הראשונה היא בעוד חודשיים-שלושה וצריך להיערך לזה, אבל אני מאמין - - -

יעקב מרגי: אין ספק שהפתרונות שניתנו ל"בית הספר של הקיץ" ול"בית הספר של החגים" נותן מענה כלשהו.

יעקב מרגי: מצד אחד זעקנו שלוח השנה העברי לא תואם את לוח החופשות של ההורים ושל המעסיקים.

יעקב מרגי: זה נתן פתרון.

יעקב מרגי: אני אומר לכם, כל הכבוד, באומץ של האוצר ושל שר החינוך שמו את הסכום המבוקש.

יעקב מרגי: צריך לוודא רק שזה ייושם בצורה מיטבית.

יעקב מרגי: קיץ, אני מבין.

יעקב מרגי: חנוכה, עוד אפשר.

יעקב מרגי: מי שיפריע לזה, זה אולי אלה שעושים כסף מהפסטיגלים, אבל פסח, מה לעשות, את החמישה ימים האלה גם ההורים שהם מורים, רוצים וצריך להיערך לכמות גדולה של מדריכים, כי המורים לא יתנדבו.

יעקב מרגי: המסלול הוא רצוני.

יעקב מרגי: ארצה לשמוע ממך, חיים, מה המשרד עושה בנושא הזה.

יעקב מרגי: יש לך עוד משהו להוסיף, שאול?

<שאול קירשנבום: לגבי ארגון הלמידה וקביעת הימים שבהם מתחילה השנה ומסתיימת, מדובר בסמכותו של משרד החינוך ושר החינוך.

יעקב מרגי: הפינג פונג זה באולימפיאדה עכשיו בקוריאה.

יעקב מרגי: זו בעיה של החברה הישראלית.

יעקב מרגי: הלית מאן דפליג זה לבוא לפתוח את שנת הלימודים ואחרי כמה ימים לצאת לעוד חופשה של חודש.

יעקב מרגי: סוף סוף יש מודל אחד שכולם מדברים עליו ולא חוששים מהדתה, זה לאמץ את התאריך העברי, שכולם מתחילים ב-א' אלול ותמיד חודש אחרי זה החגים מתחילים.

יעקב מרגי: זה קבוע, זה סטטי, זו יציבות מסוימת.

יעקב מרגי: כולם מכירים בזה.

יעקב מרגי: אני מבין שיש בעיה.

יעקב מרגי: זה פתאום להתאים למערכות.

יעקב מרגי: אני לא אומר שעכשיו צריך לקבל תשובות.

יעקב מרגי: אני אומר לחיים, אם אנחנו נדע, גם עודד, גם אני, הרי מה עודד שאל?

יעקב מרגי: האם מישהו דיבר אתכם?

יעקב מרגי: האם יש כיוון בכלל?

יעקב מרגי: תבוא, תגיד, תקשיב, משרד החינוך, מרגע שמצא את הפתרונות עם האוצר ל"בתי הספר של הקיץ", של החגים, הורדנו את הסוגיה הזו מסדר היום.

יעקב מרגי: לגיטימי, הוא השר, אנחנו נמשיך.

עודד פורר: אנחנו נמשיך להעלות אותה בדרכים שלנו.

יעקב מרגי: אבל צריך לדעת מה העמדה.

יעקב מרגי: חיים הלפרין, תציג את עצמך.

<חיים הלפרין: חיים הלפרין, משרד החינוך.

<חיים הלפרין: לגבי השיקולים האסטרטגיים והטקטיים של השר והמנכ"ל, מתי לנהל משא ומתן ועל מה, אני ברשותכם לא אכנס.

יעקב מרגי: גם אני לא רוצה שתיכנס.

עודד פורר: אני אגיד לך מה כן חשוב שתתייחס אליו, חיים.

עודד פורר: תראה, ועדת החינוך ישבה, עשתה דיונים, שמה איזשהו נייר של המלצות וקראה לשר החינוך לאמץ את ההמלצות.

עודד פורר: אני לא מפחד מהחלטות כאלה או אחרות.

עודד פורר: תגידו לנו, תשמעו חברים, ההמלצות שלכם זה קשקושים, שטויות במיץ עגבניות, מה שנקרא, קחו אותן חזרה, לא מקבלים אותן, או שתגידו, תשמע, דנו בהמלצות שלכם, אנחנו כן רוצים ליישם את סעיף 1,2 ו-3.

עודד פורר: 4 ו-5 אנחנו חושבים שאנחנו לא ניישם.

עודד פורר: תנו לזה אמירה.

עודד פורר: השקט הזה ומה שנקרא, תקיעת הראש בחול היא נותנת סיבה לדאגה.

יעקב מרגי: ההתעלמות.

יעקב מרגי: בבקשה, חיים.

<חיים הלפרין: אני רוצה להגיד מה אנחנו עושים בהיערכות גם של "ניצנים" במהלך השנה וגם ב"ניצנים" בחופשות.

<חיים הלפרין: אנחנו כחלק מתוכנית כוללת ששאול לא ציין אותה, נתנו מענה של הארכת יום הלימודים, שגם היא צורך של ההורים, יחד עם ההורים, יחד עם השלטון המקומי.

יעקב מרגי: מבורך.

יעקב מרגי: אני מקווה שהמנדט שנתתי ליפעת, יושבת ראש ועדת זכויות הילד, מנוצל היטב והפיקוח והבקרה של הוועדה עליכם בצהרונים, עובד.

<חיים הלפרין: אתה רוצה לפתוח את הנושא הזה?

יעקב מרגי: לא.

<חיים הלפרין: יש לי מה להגיד להם בעניין הזה.

יעקב מרגי: השארתי את זה לוועדת זכויות הילד.

עודד פורר: היו פה סיכומים בוועדה שאנחנו נעמוד על זה שאתם תקיימו אותם, זה אני כבר אומר לך.

<חיים הלפרין: טוב.

<חיים הלפרין: רציתי להגיד את זה כמשפט פתיח להמשך שלו.

<חיים הלפרין: אגב, יש לי חבר שאמר, אין הדג נתפס בחכה אלא אם כן פתח פיו תחילה.

<חיים הלפרין: כל אחד בגרסה שלו.

<חיים הלפרין: אמרתי את זה בגלל שכשנערכנו ל"ניצנים" בחופשה, יצאנו לרשויות המקומיות לעשות תוכנית שנתית שכוללת גם את ימי החופשה.

<חיים הלפרין: יש קרוב ל-100 רשויות מקומיות גדולות ובינוניות וגם קטנות שנערכו מראש לתת מענה גם לימי החופשה של חנוכה ופסח, במימון ההורים.

<חיים הלפרין: במסגרת הזאת כשהרשויות ירשמו אותם לתוכנית של פסח, יוכלו להחזיר להורים או בכסף או בשווה כסף את מה שהמשרד מעביר להן, כדי שההורים יקבלו מענה בפסח ולא יפסידו את המימון של המדינה, זה אחד, לכן אני אומר שמבחינת ההיערכות של הרשויות, יש לא מעט רשויות שנערכו ונערכות.

<פז כהן: רק צריך להדגיש שהן צריכות להיענות לקול הקורא.

<פז כהן: אם הן לא יענו לקול הקורא, הכסף ילך לפח.

<חיים הלפרין: זה הבהרנו להם גם במיילים וגם בשיחות טלפון, שברור שהן צריכות להיענות לקול קורא.

<חיים הלפרין: הן יודעות את זה ונערכות.

עודד פורר: עד איזה תאריך, אגב, הן צריכות לענות?

<חיים הלפרין: 21 בפברואר הן צריכות להיענות כדי שנוכל כבר לתת להן מענה.

עודד פורר: זאת אומרת, אתם תוכלו לבוא בפני הוועדה ב-22 בפברואר ולהגיד כמה רשויות נענו וכמה לא?

<חיים הלפרין: לא בדקתי אם 22 בפברואר זה שבת או שישי - - -

עודד פורר: שבוע שאחרי.

<חיים הלפרין: אנחנו גם נדווח באמצעות דיוור ולא תהיה לנו בעיה.

<חיים הלפרין: אנחנו במקביל לזה נערכים, כיוון שאנחנו יודעים שיש פה מצד אחד צורך גדול ומצד שני רצון לתת מענה, אנחנו יחד עם השלטון המקומי פתחנו סוג של חמ"ל אצלנו ובו אנחנו בעצם פנינו לכל המכללות והאוניברסיטאות של עובדי ההוראה והצענו להן להצטרף לסטודנטים עובדי הוראה בתוך המהלך הזה.

<חיים הלפרין: אנחנו מפנים אותם גם ברמה של פניות הציבור של המשרד וגם במייל שלנו, של תוכנית "ניצנים", לרשויות המקומיות כדי לתת לזה גיבוי.

<חיים הלפרין: לכל הרשויות שרוצות להיכנס, אנחנו מאפשרים להן להגמיש את כל נושא רכיבי השכר כדי שיוכלו לתת לזה מענה כמה שיותר טוב ומתוך הנחה שאנחנו מצד אחד רוצים לתת מענה באמת לכמה שיותר הורים, כי זה צורך אמיתי, אבל מצד שני לא להפוך את זה למשהו שהוא 'דרדלה' כזה שכל דיכפין ייתי וייכל, אפילו שזה ערב פסח, ולכן המטרה היא באמת על האיזון הזה שבו לתת מענה כמה שיותר לכמה שיותר ילדים וכמה שיותר, זה יותר טוב, מתוך הנחה שאם הפסח הזה יצליח לתת מענה ראוי גם אם הוא לא יהיה מושלם ולא יהיה מלא וכו', מבחינת ההיערכות והיכולת זה ייתן לנו קרש הקפיצה כולל הפקת לקחים לחנוכה.

<חיים הלפרין: אני רוצה להדגיש שבדילמה שהייתה לנו, האם לאפשר לרשויות לקחת ימים בודדים או כל אחד בהתאם לחופשות שלו, אנחנו חשבנו שנכון להגדיר ימים רצופים כדי לאפשר תוכנית רצופה ונותנת מענה.

<חיים הלפרין: עוד הערה של נשאלה ואני רוצה להגיד אותה פה, שמבחינתנו אנחנו, גם בגלל שחוק הצהרונים תקף, אנחנו מגמישים את המחויבות לחוק הקייטנות ואנחנו נפטור את כל מי שעושה את הפעילות הזאת, מהיערכות לחוק הקייטנות כדי שהם יוכלו להתמקד בתהליכים החינוכיים והארגוניים ופחות בבירוקרטיה.

יעקב מרגי: ולשאלה הגדולה שנאמרה ולא נענינו, מסקנות הוועדה?

<חיים הלפרין: אמרתי שאני לא מרגיש שזה השולחן שאני יכול לתת מענה.

יעקב מרגי: אז לא הבנת אותי.

יעקב מרגי: הרי הכותרת של הדיון, אני אקריא אותה כלשונה – מעקב אחר יישום מסקנות ועדת המשנה לעניין בחינת ימי הלימודים במערכת החינוך.

יעקב מרגי: הבאתם את עמדת משרד החינוך?

<חיים הלפרין: התשובה שאני קיבלתי הייתה שהנושא בדיונים בלשכת המנכ"ל והשר.

יעקב מרגי: אוקי, גם תשובה.

יעקב מרגי: תודה.

יעקב מרגי: יש מישהו מהאורחים שלא התבטא ורוצה לדבר?

יעקב מרגי: תודה רבה שכיבדכם אותנו.

יעקב מרגי: אני מקווה שנהנים ברגעים אלה.

<קריאה: תודה.

עודד פורר: איזושהי עמדה לגבי הנושא של תחילת שנת הלימודים ב-א' באלול?

עודד פורר: נושאים שאין להם השלכות, שברור לחלוטין - - -

<מאיר אסרף: יש להם השלכות.

<מאיר אסרף: אנחנו מתנגדים לזה.

עודד פורר: אתם מתנגדים הרי לכול.

עודד פורר: זה ברור שלא יהיה במשא ומתן.

עודד פורר: זה בסדר.

עודד פורר: יכול לבוא משרד החינוך ולהגיד, זה נושא שאנחנו חושבים שחשוב לנהל עליו משא ומתן.

עודד פורר: האם אתה חי בשלום עם זה ששנת הלימודים השנה תיפתח ואחרי חמישה ימים יצאו עוד פעם לחופשה?

עודד פורר: אחרי חודשיים ימים שהתלמידים יהיו בחופש, הם יבואו ביום ראשון, ישחקו בבית הספר עד יום חמישי וייצאו לעוד חודש חופש.

<חיים הלפרין: חבר הכנסת פורר, בשולחן שאני יושב אלה הנתונים - - -

יעקב מרגי: הוא לא יכול להוסיף לך.

יעקב מרגי: פז, בבקשה.

<פז כהן: כמה דברים.

<פז כהן: אחד, אני רוצה לבקש מהוועדה שתוציא פנייה גם בשמה לרשויות המקומיות שיגישו את הקול הקורא, כי אם הרשויות לא יגישו את הקול הקורא, הילדים יהיו ב"ניצנים", ההורים ישלמו כסף וילך כסף לאיבוד, שהמדינה כבר הקצתה לטובת הדבר הזה.

<פז כהן: אם לא יהיה לחץ ציבורי, והוועדה הזאת זה המקום הכי חשוב לזה בסיפור של ה"בית ספר של החגים", אנחנו ממש מבקשים שהרשויות המקומיות יגישו את הקול הקורא.

<פז כהן: אם לא יישמו מלא, אנחנו מבינים את זה לחלוטין, אבל שיגישו.

יעקב מרגי: אני אנסח את זה.

יעקב מרגי: אני אקרא למשרד החינוך ולרשויות המקומיות לגלות עניין.

יעקב מרגי: שמשרד החינוך יבדוק אלו רשויות לא הגישו, לדרבן אותן להגיש.

<פז כהן: דבר שני, הושקעה פה הרבה עבודת חשיבה ובאמת ניסה עודד וכל החברים פה להביא את כולם לשולחן.

<פז כהן: משרד החינוך אמר לנו, תביאו דברים שהם מקובלים על ארגוני המורים ואנחנו הולכים אתכם.

<פז כהן: אם זה לא מקובל, אז לא.

<פז כהן: יש דברים ברורים שלא קיבלנו עליהם מענה.

<פז כהן: נושא של היעדרויות מורים, מדברים על 7.6 מיליון שעות, תבדקו את הנתונים, שמורים נעדרים בממוצע בשנה.

<פז כהן: לפעמים זה מגיע לשלושה שבועות בממוצע בשכבות הגיל הנמוכות.

<פז כהן: הצענו להגמיש את ימי החופשה.

<פז כהן: אם לא יבוא מישהו וייקח את הדבר הזה, ארגוני המורים בעמדתם לא רוצים להזיז כלום, לא את א' באלול - - -

<מאיר אסרף: אנחנו רוצים להזיז.

<מאיר אסרף: אנחנו רוצים לקבל תוספות שכר, אנחנו רוצים לנהל משא ומתן.

יעקב מרגי: פז, אני הבנתי בדיוק בהתבטאות המצומצמת, המכונסת של מאיר.

יעקב מרגי: אמרתי, זו דינמיקה של משא ומתן, אין ספק.

<פז כהן: מי שומר על הקופה הציבורית, כבוד היושב ראש, כשיש היעדרות יתר של מורים בתוך המערכת?

יעקב מרגי: זה דיון בפני עצמו.

<פז כהן: אנחנו לא רוצים חלילה לפגוע בזכויותיהם, אבל אם יש פה איזשהו שקר שקורה בתוך המערכת, שקר שהוא כנראה אילוץ, אז שיפתרו אותו.

יעקב מרגי: אני לא מצדיק את הכשל ההוא, אבל אני אומר לך, אתה יודע שאני, עד שלא קיימתי דיונים על התל"נים, לא הבנתי שאפשר לעשוק את המערכת בצמצום אם אני צובר - - - .

יעקב מרגי: מישהו הפנה את תשומת ליבי.

יעקב מרגי: מערכת הצלצולים של בית הספר, מספיק שלוקחים מכל שיעור חמש דקות, אני יכול לבלוע בלי להרגיש, כל יום שיעור במערכת, וזה משאב ציבורי.

יעקב מרגי: זה דיון בפני עצמו.

יעקב מרגי: תודה.

יעקב מרגי: בבקשה, מאיר.

<מאיר אסרף: אני רק רוצה כדי לא להטעות את הוועדה חלילה, לציין כי אנחנו נמצאים בתוך קופה של הסכם שכר סגור שיש בו מיצוי ושקט עד שנת 2019, ולכן אם משרד החינוך לא מקיים דיונים ולא מגיע לדבר איתנו, זה בגלל שהוא יודע שכשהוא יפתח את ההסכם הזה, אנחנו בטח נהיה רשאים לפתוח את ההסכמים.

יעקב מרגי: ודאי, ברור.

יעקב מרגי: מאחר ולכנסת באנו לא מהתחום העסקי, אני בכל אופן, באתי מתחום המגזר הציבורי, אני יודע מה זה ועדים וניהלתי גופים גדולים, אז אני יודע מה זה ועד עובדים, מה זה הסכם קיבוצי, וכשאני אומר בהידברות, בהסכמה, כולל מענה לכל החששות גם של המשרד, גם של המורים, גם של הממונה על השכר באוצר, וגם כשתגיע לממונה על השכר באוצר, יבוא לך אגף התקציבים, חכה, בוא נראה מה זה עולה.

יעקב מרגי: זה לא מחייב אותם.

<מאיר אסרף: בקשר לדיונים שקוימו בוועדת המשנה, אני חושב שהפתרון המוסכם שהושג בעניין "בית הספר של החופש הגדול ו"בית הספר של החגים" לא היה מושג אלמלא היו מתקיימים הדיונים וההידברויות שהיו מאחורי הקלעים בקשר לוועדת המשנה, ולכן ועדת המשנה היה קטליזטור שהוביל לדבר הזה, זה לפתרון המוסכם הזה.

<מאיר אסרף: זה פתרון שהוא מספיק מבחינתנו והוא מוסכם לא רק כדי לגשר על הפער עד 2019 אלא בכלל זה הפתרון.

יעקב מרגי: ובירכנו על כך.

<פז כהן: הערה אחרונה.

<פז כהן: 300 מיליון ₪ הועברו בוועדת כספים, לא 380.

<פז כהן: זה הסכום שהועבר בוועדת כספים וזו ההודעה של ועדת כספים.

עודד פורר: אל תדאג, ינוצלו 200 לכל היותר.

<פז כהן: בסדר, אבל צריך לשים את זה על השולחן, לא להגיד 400 עם 300.

<שאול קירשנבום: אין פה סתירה.

<שאול קירשנבום: עלות התוכנית היא 400 מיליון ₪.

<שאול קירשנבום: יש הבדל בין עלות לבין תקצוב.

<שאול קירשנבום: יש ביצוע, יש מנגנון שלם.

<שאול קירשנבום: עלות התוכנית היא 400 מיליון ₪.

יעקב מרגי: הדיבורים שהיו במסיבת עיתונאים, 380, פחות או יותר, גם עם האוצר.

<פז כהן: ועדת כספים שבוע שעבר הודיעה שהועברו 300 מיליון.

יעקב מרגי: יכול להיות.

יעקב מרגי: סמוך עליהם שאם התוכנית תעלה יותר, משרד החינוך יידע לבקש זאת, ואם תעלה פחות, משרד האוצר יידע לא להעביר עוד.

יעקב מרגי: מקסימום ייתן לכם בעודף להשתמש לבקשות אחרות שביקשתם.

יעקב מרגי: אני רוצה לסכם.

יעקב מרגי: לפני שאני מסכם, מישהו רוצה להוסיף משהו?

עודד פורר: אני רוצה להוסיף.

עודד פורר: אני רק חייב לומר, אני חושב שההתנהלות של משרד החינוך בנושא הזה לוקה בחסר.

עודד פורר: אני חושב שהיה ראוי לבוא ולתת התייחסות של המשרד להמלצות, אגב, לדחות או לקבל אותן.

עודד פורר: אני לא מפחד מתשובה שאומרים, שמע, ההמלצות שלך, אנחנו לא מקבלים אותן.

עודד פורר: לגיטימי, זכותם.

עודד פורר: אני מוצא בזה טעם לפגם שלא מנהלים משא ומתן עם המורים ועם ההורים על הנושא הזה, בעיקר על הנושא של תחילת שנת הלימודים ב-א' באלול והצמדת לוח השנה ללוח העברי.

עודד פורר: אני עוד מתפלא על שר החינוך שדווקא הוא לא מוביל את העניין הזה.

עודד פורר: הוא היה זה שצריך להוביל את זה.

עודד פורר: אני כן יכול לומר לך, אני הנחתי יחד עם כל חברי הוועדה שחתמו על הצעת החוק הזו, אגב, היא קיבלה מספר יפה, 5000, הצעת חוק פ/5000.

עודד פורר: אני אומר לך, אנחנו הנחנו הצעת חוק כזו.

עודד פורר: אין לי כוונה להעלות אותה לוועדת שרים, כי אני באמת חושב שזה צריך להיות בהידברות, אבל ככל שמשרד החינוך לא ינוע ויזוע כדי לעשות את העניין הזה, אנחנו ננסה להוביל את זה לחקיקה לפחות בכנסת.

עודד פורר: בלי קואליציה ואופוזיציה, אני אומר לכם, בכנסת יש יותר מ-61 חברי כנסת שתומכים בהצעה הזו.

יעקב מרגי: תודה.

<מאיר אסרף: מבחינתנו גם אם משרד החינוך יצביע בעד הצעה 5000 בלי להידבר איתנו, מבחינתנו זה גם הפרה של תנאי העבודה.

יעקב מרגי: זה לא יקרה, אל תדאג.

יעקב מרגי: אנחנו לא בבית הוועד הפועל.

עודד פורר: אתה חושב שבכוונה נתנו לזה את המספר הזה?

יעקב מרגי: לא.

יעקב מרגי: אני פוחד שכמו ששם לא היה כלום ולא יקרה כלום - - -.

יעקב מרגי: זה מה שאני הצלחתי להבין מה-5000.

יעקב מרגי: דברים אחרים לא הבנתי.

יעקב מרגי: טוב, רבותיי, כפי שאמרנו, קודם כול הוועדה קוראת למשרד החינוך להתייחס למסקנות, בין אם בחיוב, בין אם בחלקן, בין אם בשלילה, אבל להתייחס לפחות.

יעקב מרגי: אני חושב שזה לא מכובד.

יעקב מרגי: התייחסות למסקנות ועדת המשנה.

יעקב מרגי: דבר שני, אנחנו קוראים למשרד החינוך כן לקיים מעקב לגבי רשויות שמשתתפות ב"בבית ספר של החופש הגדול".

יעקב מרגי: אנחנו מברכים את משרד החינוך והרשויות המקומיות וארגוני המורים על "בתי הספר של הקיץ" ושל החגים.

יעקב מרגי: אני חושב שיש בהם מענה חלקי לסוגיה הזאת.

יעקב מרגי: את משרד האוצר גם כן.

יעקב מרגי: זה לא פשוט.

יעקב מרגי: אני אקיים דיון מעקב לקראת סוף המושב הזה, שזה גם תואם את מועד ההגשה של הקול הקורא, כדי לוודא שאכן משרד החינוך ערוך, השלטון המקומי ערוך ליישם את "בית הספר של החגים".

יעקב מרגי: אני חושב שזה דבר נכון, דבר מבורך.

יעקב מרגי: שוב, נמשיך לעקוב אחרי זה.

יעקב מרגי: תודה רבה לכם.